Decizia de impunere este un act administrativ fiscal cu caracter executoriu, emis de organul competent, prin care se stabileşte cuantumul sumelor datorate (de un contribuabil) unei/unor componente a/ale sistemului bugetar, respectiv al sumelor de restituit de la buget în perioada impozabilă, pentru fiecare categorie de venit (impozit, taxă, contribuţie etc.) în parte. Decizia de impunere trebuie să cuprindă tipul creanței fiscale, baza de impozitare, cuantumul acesteia, precum și următoarele elemente: denumirea organului fiscal emitent; data la care a fost emis şi data de la care îşi produce efectele; datele de identificare a contribuabilului/plătitorului şi, dacă este cazul, datele de identificare a persoanei împuternicite de contribuabil/plătitor; obiectul actului administrativ fiscal; motivele de fapt; temeiul de drept; numele şi calitatea persoanelor împuternicite ale organului fiscal, potrivit legii; semnătura persoanelor împuternicite ale organului fiscal, potrivit legii, precum şi ştampila organului fiscal emitent; posibilitatea de a fi contestat, termenul de depunere a contestaţiei şi organul fiscal la care se depune contestaţia; menţiuni privind audierea contribuabilului/plătitorului. Atunci când contribuabilul consideră că decizia de impunere conține erori sau nu corespunde cu situația reală a lucrurilor, acesta are dreptul de a contesta decizia. Dacă doriți să faceți o contestație împotriva unei decizii de impunere, aceasta trebuie să conțină următoarele elemente: datele dumneavoastră de identificare; obiectul contestației; motivele de fapt și de drept pe care se sprijină contestația; dovezile pe care această contestație se întemeiază; semnătura dumneavoastră. Obiectul contestației îl constituie sumele și măsurile stabilite și înscrise de organul fiscal local în cuprinsul deciziei de impunere atacate, care se vor regăsi în cuprinsul contestației, individualizate pe categorii de creanțe fiscale, precum și accesoriile acestora.